La denominació habitual d'aquest país és Afganistan, mentre que la forma oficial, restringida a usos marcadament formals, és República Islàmica d'Afganistan.
El codi ISO que representa aquest país és AF.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Ahir va arribar el primer ministre britànic procedent de l'Afganistan / d'Afganistan.


La denominació habitual d'aquest país és Albània, mentre que la forma oficial, restringida a usos marcadament formals, és República d'Albània.
El codi ISO que representa aquest país és AL.

Optimot, Departament de Política Lingüística, Generalitat de Catalunya


La denominació habitual d'aquest país és Alemanya, mentre que la forma oficial, restringida a usos marcadament formals, és República Federal d'Alemanya.
El codi ISO que representa aquest país és DE.


La denominació habitual d'aquest país és Algèria, mentre que la forma oficial, restringida a usos marcadament formals, és República Algeriana Democràtica i Popular.
El codi ISO que representa aquest país és DZ.


La denominació habitual d'aquest país és Andorra, mentre que la forma oficial, restringida a usos marcadament formals, és Principat d'Andorra.
El codi ISO que representa aquest país és AD.


La denominació habitual d'aquest país és Angola, mentre que la forma oficial, restringida a usos marcadament formals, és República d'Angola.
El codi ISO que representa aquest país és AO.


Tant la denominació habitual d'aquest país com la forma oficial, restringida a usos marcadament formals, és Antigua i Barbuda.
El codi ISO que representa aquest país és AG.


La denominació habitual d'aquest país és Aràbia Saudí; la forma Saudita també té tradició d'ús en català: Aràbia Saudita. La forma oficial, restringida a usos marcadament formals, és Regne d'Aràbia Saudí.
El codi ISO que representa aquest país és SA.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Avui l'Aràbia Saudí / Aràbia Saudí ha estat protagonista en totes les portades dels diaris.


La denominació habitual d'aquest país és Argentina, mentre que la forma oficial, restringida a usos marcadament formals, és República Argentina.
El codi ISO que representa aquest país és AR.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Aquest estiu anem de vacances a l'Argentina / a Argentina.


La denominació habitual d'aquest país és Armènia, mentre que la forma oficial, restringida a usos marcadament formals, és República d'Armènia.
El codi ISO que representa aquest país és AM.


Tant la denominació habitual d'aquest país com la forma oficial, restringida a usos marcadament formals, és Austràlia.
El codi ISO que representa aquest país és AU.


La denominació habitual d'aquest país és Àustria, mentre que la forma oficial, restringida a usos marcadament formals, és República d'Àustria.
El codi ISO que representa aquest país és AT.


La denominació habitual d'aquest país és Azerbaidjan, mentre que la forma oficial, restringida a usos marcadament formals, és República d'Azerbaidjan.
El codi ISO que representa aquest país és AZ.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
La història de l'Azerbaidjan / d'Azerbaidjan és plena d'ocupacions.


La denominació habitual d'aquest país és les Bahames, mentre que la forma oficial, restringida a usos marcadament formals, és Commonwealth de les Bahames.
El codi ISO que representa aquest país és BS.


La denominació habitual d'aquest país és Bahrain, mentre que la forma oficial, restringida a usos marcadament formals, és Regne de Bahrain.
El codi ISO que representa aquest país és BH.


La denominació habitual d'aquest país és Bangladesh, mentre que la forma oficial, restringida a usos marcadament formals, és República Popular de Bangladesh.
El codi ISO que representa aquest país és BD.


Tant la denominació habitual d'aquest país com la forma oficial, restringida a usos marcadament formals, és Barbados.
El codi ISO que representa aquest país és BB.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Hem hagut d'ajornar el viatge a les Barbados / a Barbados.


denominacions de Belarús (antiga Bielorússia)

La denominació habitual d'aquest país és Belarús, mentre que la forma oficial, restringida a usos marcadament formals, és República de Belarús.
El codi ISO que representa aquest país és BY.


La denominació habitual d'aquest país és Somàlia, mentre que la forma oficial, restringida a usos marcadament formals, és República Somali.
El codi ISO que representa aquest país és SO .


La denominació habitual d'aquest país és Bèlgica, mentre que la forma oficial, restringida a usos marcadament formals, és Regne de Bèlgica.
El codi ISO que representa aquest país és BE.


Tant la denominació habitual d'aquest país com la forma oficial, restringida a usos marcadament formals, és Belize.
El codi ISO que representa aquest país és BZ.


La denominació habitual d'aquest país és Sri Lanka, mentre que la forma oficial, restringida a usos marcadament formals, és República Socialista Democràtica de Sri Lanka.
El codi ISO que representa aquest país és LK.


La denominació habitual d'aquest país és Sud-àfrica, mentre que la forma oficial, restringida a usos marcadament formals, és República de Sud-àfrica.
El codi ISO que representa aquest país és ZA.


La denominació habitual d'aquest país és Benín, mentre que la forma oficial, restringida a usos marcadament formals, és República de Benín.
El codi ISO que representa aquest país és BJ.


La denominació habitual d'aquest país és el Sudan, mentre que la forma oficial, restringida a usos marcadament formals, és República del Sudan.
El codi ISO que representa aquest país és SD.


La denominació habitual d'aquest país és Suècia, mentre que la forma oficial, restringida a usos marcadament formals, és Regne de Suècia.
El codi ISO que representa aquest país és SE.


La denominació habitual d'aquest país és Surinam, mentre que la forma oficial, restringida a usos marcadament formals, és República de Surinam.
El codi ISO que representa aquest país és SR.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
L'Helena va passar sis mesos al Surinam / a Surinam.


La denominació habitual d'aquest país és Suïssa, mentre que la forma oficial, restringida a usos marcadament formals, és Confederació Suïssa.
El codi ISO que representa aquest país és CH.


La denominació habitual d'aquest país és Bhutan, mentre que la forma oficial, restringida a usos marcadament formals, és Regne de Bhutan.
El codi ISO que representa aquest país és BT.


La denominació habitual d'aquest país és Bolívia, mentre que la forma oficial, restringida a usos marcadament formals, és Estat Plurinacional de Bolívia.
El codi ISO que representa aquest país és BO.


Tant la denominació habitual d'aquest país com la forma oficial, restringida a usos marcadament formals, és Bòsnia i Hercegovina.
El codi ISO que representa aquest país és BA.


La denominació habitual d'aquest país és Botswana, mentre que la forma oficial, restringida a usos marcadament formals, és República de Botswana.
El codi ISO que representa aquest país és BW.


La denominació habitual d'aquest país és Brasil, mentre que la forma oficial, restringida a usos marcadament formals, és República Federativa del Brasil.
El codi ISO que representa aquest país és BR.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Tinc ganes de viure un carnaval al Brasil / a Brasil.


La denominació habitual d'aquest país és Brunei, mentre que la forma oficial, restringida a usos marcadament formals, és Brunei Darussalam.
El codi ISO que representa aquest país és BN.


La denominació habitual d'aquest país és Bulgària, mentre que la forma oficial, restringida a usos marcadament formals, és República de Bulgària.
El codi ISO que representa aquest país és BG.


Tant la denominació habitual d'aquest país com la forma oficial, restringida a usos marcadament formals, és Burkina Faso.
El codi ISO que representa aquest país és BF.


La denominació habitual d'aquest país és Burundi, mentre que la forma oficial, restringida a usos marcadament formals, és República de Burundi.
El codi ISO que representa aquest país és BI.


La denominació habitual d'aquest país és Cambodja, mentre que la forma oficial, restringida a usos marcadament formals, és Regne de Cambodja.
El codi ISO que representa aquest país és KH.


La denominació habitual d'aquest país és Camerun, mentre que la forma oficial, restringida a usos marcadament formals, és República de Camerun.
El codi ISO que representa aquest país és CM.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
El vaig conèixer en un viatge al Camerun / a Camerun.


Tant la denominació habitual d'aquest país com la forma oficial, restringida a usos marcadament formals, és Canadà.
El codi ISO que representa aquest país és CA.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Se n'ha anat a viure al Canadà / a Canadà.


La denominació habitual d'aquest país és Eswatini, mentre que la forma oficial, restringida a usos marcadament formals, és Regne d'Eswatini.
El codi ISO que representa aquest país és SZ.


La denominació habitual d'aquest país és Tadjikistan, mentre que la forma oficial, restringida a usos marcadament formals, és República de Tadjikistan.
El codi ISO que representa aquest país és TJ.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
La llengua oficial del Tadjikistan / de Tadjikistan és el tadjik.


La denominació habitual d'aquest país és Tailàndia, mentre que la forma oficial, restringida a usos marcadament formals, és Regne de Tailàndia.
El codi ISO que representa aquest país és TH.


La denominació habitual d'aquest país és Tanzània, mentre que la forma oficial, restringida a usos marcadament formals, és República Unida de Tanzània.
El codi ISO que representa aquest país és TZ.


La denominació habitual d'aquest país és Txèquia, mentre que la forma oficial, restringida a usos marcadament formals, és República Txeca.
El codi ISO que representa aquest país és CZ.


La denominació habitual d'aquest país és Timor-Leste, mentre que la forma oficial, restringida a usos marcadament formals, és República Democràtica de Timor-Leste.
El codi ISO que representa aquest país és TL.


La denominació habitual d'aquest país és Cap Verd, mentre que la forma oficial, restringida a usos marcadament formals, és República de Cap Verd.
El codi ISO que representa aquest país és CV.


La denominació habitual d'aquest país és Colòmbia, mentre que la forma oficial, restringida a usos marcadament formals, és República de Colòmbia.
El codi ISO que representa aquest país és CO.


La denominació habitual d'aquest país és les Comores, mentre que la forma oficial, restringida a usos marcadament formals, és Unió de les Comores.
El codi ISO que representa aquest país és KM.


La denominació habitual d'aquest país és Congo, mentre que la forma oficial, restringida a usos marcadament formals, és República del Congo.
El codi ISO que representa aquest país és CG.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Han posat en marxa un projecte de cooperació al Congo / a Congo.


La denominació habitual d'aquest país és Corea del Nord, mentre que la forma oficial, restringida a usos marcadament formals, és República Popular Democràtica de Corea.
El codi ISO que representa aquest país és KP.


La denominació habitual d'aquest país és Corea del Sud, mentre que la forma oficial, restringida a usos marcadament formals, és República de Corea.
El codi ISO que representa aquest país és KR.


La denominació habitual d'aquest país és Costa d'Ivori, mentre que la forma oficial, restringida a usos marcadament formals, és República de Costa d'Ivori.
El codi ISO que representa aquest país és CI.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Els productes els venien a la Costa d'Ivori / a Costa d'Ivori.


La denominació habitual d'aquest país és Togo, mentre que la forma oficial, restringida a usos marcadament formals, és República Togolesa.
El codi ISO que representa aquest país és TG.


La denominació habitual d'aquest país és Tonga, mentre que la forma oficial, restringida a usos marcadament formals, és Regne de Tonga.
El codi ISO que representa aquest país és TO.


La denominació habitual d'aquest país és Trinidad i Tobago, mentre que la forma oficial, restringida a usos marcadament formals, és República de Trinidad i Tobago.
El codi ISO que representa aquest país és TT.


La denominació habitual d'aquest país és Costa Rica, mentre que la forma oficial, restringida a usos marcadament formals, és República de Costa Rica.
El codi ISO que representa aquest país és CR.


La denominació habitual d'aquest país és Croàcia, mentre que la forma oficial, restringida a usos marcadament formals, és República de Croàcia.
El codi ISO que representa aquest país és HR.


La denominació habitual d'aquest país és Cuba, mentre que la forma oficial, restringida a usos marcadament formals, és República de Cuba.
El codi ISO que representa aquest país és CU.


La denominació habitual d'aquest país és Dinamarca, mentre que la forma oficial, restringida a usos marcadament formals, és Regne de Dinamarca.
El codi ISO que representa aquest país és DK.


La denominació habitual d'aquest país és Djibouti, mentre que la forma oficial, restringida a usos marcadament formals, és República de Djibouti.
El codi ISO que representa aquest país és DJ.


La denominació habitual d'aquest país és Dominica, mentre que la forma oficial, restringida a usos marcadament formals, és Commonwealth de Dominica.
El codi ISO que representa aquest país és DM.


La denominació habitual d'aquest país és Egipte, mentre que la forma oficial, restringida a usos marcadament formals, és República Àrab d'Egipte.
El codi ISO que representa aquest país és EG.


La denominació habitual d'aquest país és El Salvador, mentre que la forma oficial, restringida a usos marcadament formals, és República d'El Salvador.
El codi ISO que representa aquest país és SV.


La denominació habitual d'aquest país és Tunísia, mentre que la forma oficial, restringida a usos marcadament formals, és República de Tunísia.
El codi ISO que representa aquest país és TN.


Tant la denominació habitual d'aquest país com la forma oficial, restringida a usos marcadament formals, és Turkmenistan.
El codi ISO que representa aquest país és TM.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
El cap d'estat ja ha tornat del Turkmenistan / de Turkmenistan.


La denominació habitual d'aquest país és Turquia, mentre que la forma oficial, restringida a usos marcadament formals, és República de Turquia.
El codi ISO que representa aquest país és TR.


El verb interactuar, amb el significat d''interaccionar', està ben format, a partir del prefix inter-, que significa 'entre', 'mútuament', i el verb actuar. Per tant, en exemples com els següents es pot fer servir tant el verb interaccionar com el verb interactuar:
Les partícules que interaccionen/interactuen en aquest procés no són lliures.
Els usuaris interaccionen/interactuen a través de l'aplicació.


La forma vacacional significa 'relatiu a les vacances'. És un derivat culte, ben construït, format a partir del mot llatí vacatione. Per exemple:
Aquest estiu he fet fotos del pis per a un portal de lloguer vacacional.
Així mateix, la forma postvacacional també està ben formada.
Malgrat tot, en l'àmbit de la medicina, per designar el trastorn psíquic i físic que pateix una persona després de les vacances causat pel fet d'haver d'afrontar novament les pressions professionals i domèstiques, habitualment s'usa l'expressió trastorn postvacances.
A més de la forma postvacances, segons el context també es fan servir altres formes amb el mateix significat. Per exemple:
efecte de després de vacances
període posterior a les vacances
època postvacances


Tant la denominació habitual d'aquest país com la forma oficial, restringida a usos marcadament formals, és Tuvalu.
El codi ISO que representa aquest país és TV.


La denominació habitual d'aquest país és Txad, mentre que la forma oficial, restringida a usos marcadament formals, és República del Txad.
El codi ISO que representa aquest país és TD.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Aquesta ONG s'ha desplaçat al Txad / a Txad.


Tant la denominació habitual d'aquest país com la forma oficial, restringida a usos marcadament formals, és Ucraïna.
El codi ISO que representa aquest país és UA.


'aprop' o 'a prop'?
'd'aprop', 'd'a prop' o 'de prop'?

a prop
de prop
Quan l'adverbi prop va precedit de la preposició a mai no s'hi uneix, sinó que són dos mots independents: a prop. Així doncs, la forma aprop no és adequada.
D'altra banda, l'adverbi prop també pot anar precedit de la preposició de. En aquest cas la forma adequada és de prop (i no d'aprop o d'a prop).
Per exemple:
Era tan a prop meu que el sentia respirar. (i no Era tan aprop meu...)
Mai no he vist un pingüí de prop. (i no Mai no he vist un pingüí d'aprop.)
Si mires la foto de prop veuràs que el puntet és una persona. (i no Si mires la foto d'a prop...)


La denominació habitual d'aquest país és Uganda, mentre que la forma oficial, restringida a usos marcadament formals, és República d'Uganda.
El codi ISO que representa aquest país és UG.


La denominació habitual d'aquest país és Uruguai, mentre que la forma oficial, restringida a usos marcadament formals, és República Oriental de l'Uruguai.
El codi ISO que representa aquest país és UY.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Van fer escala a l'Uruguai / a Uruguai abans d'anar cap a Veneçuela.


La denominació habitual d'aquest país és Uzbekistan, mentre que la forma oficial, restringida a usos marcadament formals, és República d'Uzbekistan.
El codi ISO que representa aquest país és UZ.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Per anar a l'Uzbekistan / a Uzbekistan més val que consultis si t'has de posar alguna vacuna.


La denominació habitual d'aquest país és Vanuatu, mentre que la forma oficial, restringida a usos marcadament formals, és República de Vanuatu.
El codi ISO que representa aquest país és VU.


La denominació habitual d'aquest país és Veneçuela, mentre que la forma oficial, restringida a usos marcadament formals, és República Bolivariana de Veneçuela.
El codi ISO que representa aquest país és VE.


Com es diu más de lo mismo en català?
Es pot dir més del mateix en català?

Per indicar que una cosa es repeteix excessivament, segons el grau de formalitat, es poden fer servir diverses expressions, com ara: és el mateix que; una i altra vegada; més encara; tornem-hi; ja hi tornem a ser; tornar amb la mateixa cançó; ser la cançó de l'enfadós; el conte de mai no acabar; si no vols brou, tres tasses; nyic-nyic; etc. Per exemple:
En lloc de dir...Es pot dir...La política del nou govern és més del mateix que la de l'anterior.La política del nou govern és la mateixa que la de l'anterior.Això és més del mateix.Això és la cançó de l'enfadós. / Això és el conte de mai no acabar. / La situació es repeteix una i altra vegada.No volíeu un canvi? Doncs més del mateix.No volíeu un canvi? Doncs si no vols brou, tres tasses.Ell sempre torna amb més del mateix.Ell sempre torna amb la mateixa cançó. / Ell sempre surt amb el mateix una i altra vegada. / Ell sempre nyic-nyic.—Què t'ha semblat la línia d'actuació del partit?
—Més del mateix, poc canvi.—Què t'ha semblat la línia d'actuació del partit?
—Ve a ser el mateix, poc canvi.


La denominació habitual d'aquest país és Vietnam, mentre que la forma oficial, restringida a usos marcadament formals, és República Socialista de Vietnam.
El codi ISO que representa aquest país és VN.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
La pel·lícula es va filmar al Vietnam / a Vietnam.


La denominació habitual d'aquest país és Xile, mentre que la forma oficial, restringida a usos marcadament formals, és República de Xile.
El codi ISO que representa aquest país és CL.


Per expressar agraïment en català es fan servir les fórmules següents: gràcies, moltes gràcies, mercès.
És preferible restringir la forma merci a àmbits molt col·loquials o familiars.


La denominació habitual d'aquest país és Xina, mentre que la forma oficial, restringida a usos marcadament formals, és República Popular de Xina.
El codi ISO que representa aquest país és CN.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Es parla del seu primer viatge a la Xina / a Xina.


La denominació habitual d'aquest país és Xipre, mentre que la forma oficial, restringida a usos marcadament formals, és República de Xipre.
El codi ISO que representa aquest país és CY.


r. s. u. p.
RSUP
RSVP
L'abreviatura corresponent a l'expressió es prega confirmació és r. s. u. p., que equival a responeu, si us plau.
Amb el mateix significat es poden utilitzar les sigles RSUP o bé RSVP. Aquesta darrera sigla, que té un ús força estès internacionalment, prové de la forma equivalent francesa répondez, s'il vous plaît.


La denominació habitual d'aquest país és Zàmbia, mentre que la forma oficial, restringida a usos marcadament formals, és República de Zàmbia.
El codi ISO que representa aquest país és ZM.


La denominació habitual d'aquest país és Zimbàbue, mentre que la forma oficial, restringida a usos marcadament formals, és República de Zimbàbue.
El codi ISO que representa aquest país és ZW.


Tant la denominació habitual d'aquest país com la forma oficial, restringida a usos marcadament formals, és Japó.
El codi ISO que representa aquest país és JP.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Tot el que provingui del Japó / de Japó l'atrau moltíssim.


La denominació habitual d'aquest país és Jordània, mentre que la forma oficial, restringida a usos marcadament formals, és Regne Haiximita de Jordània.
El codi ISO que representa aquest país és JO.


La denominació habitual d'aquest país és Kazakhstan, mentre que la forma oficial, restringida a usos marcadament formals, és República de Kazakhstan.
El codi ISO que representa aquest país és KZ.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
La geografia del Kazakhstan / de Kazakhstan està formada sobretot per altiplans.


La denominació habitual d'aquest país és Kenya, mentre que la forma oficial, restringida a usos marcadament formals, és República de Kenya.
El codi ISO que representa aquest país és KE.


denominacions del Kirguizstan (anteriorment Kirguizistan)

La denominació habitual d'aquest país és Kirguizstan, mentre que la forma oficial, restringida a usos marcadament formals, és República Kirguís.
El codi ISO que representa aquest país és KG.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Al Kirguizstan / A Kirguizstan s'hi parla el kirguís.


La denominació habitual d'aquest país és Kiribati, mentre que la forma oficial, restringida a usos marcadament formals, és República de Kiribati.
El codi ISO que representa aquest país és KI.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
L'anglès és la llengua oficial del Kiribati / de Kiribati.


La denominació habitual d'aquest país és Kuwait, mentre que la forma oficial, restringida a usos marcadament formals, és Estat de Kuwait.
El codi ISO que representa aquest país és KW.


La denominació habitual d'aquest país és Lao, mentre que la forma oficial, restringida a usos marcadament formals, és República Democràtica Popular Lao.
El codi ISO que representa aquest país és LA.


La denominació habitual d'aquest país és Lesotho, mentre que la forma oficial, restringida a usos marcadament formals, és Regne de Lesotho.
El codi ISO que representa aquest país és LS.


L'expressió per fer referència al fet de disposar de temps per fer alguna cosa, no estant subjecte a altres ocupacions, és tenir temps (o haver-hi temps), i no donar temps. Així doncs, cal dir:
Crec que tindré temps d'acabar els deures. (i no Crec que em donarà temps d'acabar els deures.)
A aquesta hora ja no hi ha temps de fer això. (i no A aquesta hora ja no dona temps de fer això.)
Ara bé, l'expressió donar temps sí que té el sentit de 'concedir, permetre o senyalar temps per fer una cosa'. Per exemple:
Doneu-me temps perquè me'n faci a la idea.
Li ha donat un dia de termini perquè rumiï si vol comprar el pis.


el dia següent o l'endemà?
pastilla del dia després o pastilla de l'endemà?

Sintaxi; Lèxic. Lèxic especialitzat. Ciències de la salut

La forma més habitual per expressar el sentit del dia que segueix el dia de què parlem és l'endemà. Per exemple:
L'endemà de fer anys se'n va anar de casa.
No va tornar fins l'endemà.
Aquest mateix sentit també es pot expressar mitjançant les construccions el dia següent i el dia després.
Ara bé, cal tenir en compte que per fer referència a l'anticonceptiu consistent en un comprimit de substàncies hormonals que impedeix la implantació d'un òvul fecundat a la paret de la matriu el terme adequat és pastilla de l'endemà (o píndola de l'endemà), i no pastilla del dia després.


Majúscules i minúscules de noms de parcs i jardins

En les denominacions de parcs i jardins se segueix el criteri general que s'adopta per a les vies urbanes i interurbanes: s'escriuen amb majúscula inicial tots els substantius, adjectius i altres elements que componen la part del nom propi, tret dels articles i les preposicions, i s'escriu amb minúscula inicial la part genèrica. Per exemple:
el parc de la Ciutadella
el parc de de les Ribes del Ter
els jardins de Sant Pau del Camp
el jardí botànic Marimurtra
Ara bé: s'escriuen amb majúscula inicial tots els substantius i adjectius que formen part de les denominacions instituïdes oficialment. Per exemple:
el Parc Natural dels Aiguamolls de l'Empordà
el Parc Olímpic del Segre
el Parc de Samà
el Jardí Botànic de Sóller
el Laberint d'Horta
En el cas del parc Güell, a Barcelona, aquesta és la forma descriptiva que cal fer servir en els usos més generals. La forma Park Güell només s'usa per fer referència al nom oficial institucional, és a dir, al conjunt administratiu municipal.


Règim verbal de escapar: escapar de, escapar a, escapar-se

El verb escapar, segons el significat, pot anar acompanyat de la preposició de (escapar de), la preposició a (escapar a) o bé ser un verb pronominal (escapar-se).
Amb el significat d''una cosa, cessar d'ésser retinguda per algú', regeix la preposició de. Per exemple:
El plat li va escapar de les mans i es va trencar.
La corretja li ha escapat de la mà i el gos ha fugit.
Amb el sentit de 'no estar a l'abast d'algú o no formar part dels seus plans', regeix la preposició a. Per exemple:
La constància escapava a la seva manera de fer.
Aquestes tasques escapen a les seves habilitats.
El verb escapar és intransitiu pronominal en els casos següents:
amb el significat d''algú, allunyar-se alliberant-se d'allò que el reté, d'un perill'. Per exemple: Una zebra s'ha escapat del zoo; Ahir es va escapar un ostatge; Ens hem escapat d'una de bona.amb el significat d''algú, abandonar momentàniament el lloc on hauria de ser'. Per exemple: M'he escapat de l'oficina per anar a fer un cafè; Havia de netejar tota la casa, però em van trucar i em vaig escapar al cine.i amb el significat de 'sortir, passar de manera involuntària, sense poder-ho evitar'. Aquest ús va associat sovint a un complement en forma de pronom feble. Per exemple: El fum s'escapa per la xemeneia; Sovint se li escapa el riure; La qüestió se'ls va escapar de les mans i va passar a ser del domini públic.


La denominació habitual d'aquest país és Sudan del Sud, mentre que la forma oficial, restringida a usos marcadament formals, és República de Sudan del Sud.
El codi ISO que representa aquest país és SS.
Aquest topònim apareix sense article en llistes, quadres sinòptics o mapes. En canvi, en l'ús oral i en un text redactat pot anar introduït amb article o sense. Per exemple:
Van celebrar la proclamació de la independència del Sudan del Sud / de Sudan del Sud.


El verb entendre pot funcionar com a verb transitiu, amb complement directe, o com a verb intransitiu.
1. Com a verb transitiu té el significat de 'percebre amb la intel·ligència el sentit (d'alguna cosa), tenir la intel·ligència, una idea clara (d'alguna cosa)'. Per exemple:
Entén el polonès, però no el parla.
No entenien el problema i per això no el podien resoldre.
2. En canvi, quan s'usa com a verb intransitiu, significa 'tenir coneixements i experiència en una cosa'. En aquest cas, tant la preposició en com de poden introduir el complement que l'acompanya. Per exemple:
Entén en qüestions d'informàtica i Entén de qüestions d'informàtica.
Entenien en vins i Entenien de vins.
A l'hora de pronominalitzar aquest complement, tant si és introduït per la preposició en com de, el pronom que cal usar és hi Per exemple:
No hi entén gaire, en/de qüestions informàtiques (i no no n'entén gaire)
No hi entenien gens, en/de vins (i no no n'entenien gens).


Han sortejat els problemes o Han evitat els problemes?
Es pot dir sortejar ('evitar') en català?

En català, amb el significat de 'no incórrer en alguna cosa, de no ésser afectat per alguna cosa' es poden fer servir verbs, com ara evitar, esquivar, eludir, defugir, superar, etc., segons el context, però no sortejar. Així doncs, en comptes de dir:
L'associació ha pogut sortejar els problemes econòmics
El joc consisteix a sortejar els paranys que es troben pel camí
cal dir:
L'associació ha pogut eludir/evitar els problemes econòmics
El joc consisteix a superar/esquivar els paranys que es troben pel camí.
En canvi, el verb sortejar té el significat de 'sotmetre alguna cosa a un procediment en què és l'atzar que en decideix la sort' o bé 'rifar'. Per exemple:
A la ràdio sortegen un viatge per al primer que truqui i encerti la pregunta.


Majúscules i minúscules de documents acreditatius i carnets

Les denominacions dels documents acreditatius i dels carnets s'escriuen amb minúscules inicials. Per exemple:
el document nacional d'identitat
el passaport
la cartilla de la Seguretat Social
la llicència fiscal


Majúscules i minúscules d'exàmens i certificats

Les denominacions d'exàmens i certificats s'escriuen amb minúscules inicials. Per exemple:
la selectivitat (però les PAU, perquè és una sigla)
certificat de naixement
certificat de correcció de noms i cognoms
certificat de nivell bàsic de català
certificat digital


actal.
acc.
En l'àmbit administratiu, la paraula accidental associada a un càrrec (secretari accidental, alcalde accidental, etc.) es pot abreujar amb qualsevol d'aquestes dues formes: actal. i acc.


Majúscules i minúscules en els elements d'un web: blogs, portals, pàgines web...
Cursiva o rodona en elements d'un web: blogs, portals, pàgines web...

Convencions. Majúscules i minúscules; Convencions. Tipus de lletra i cometes

Els diferents elements que hi ha en un web, com ara blogs, portals, pàgines web, apartats, enllaços, botons, etc., es poden escriure amb la inicial del primer mot en majúscula (i sense marcar-los ni amb cursiva ni amb cometes). Per exemple:
el blog A la moda
si busques feina consulta Busco feina / el portal Busco feina
trobareu més informació a la pàgina web Oficina virtual
cliqueu a Contacte / a l'apartat Contacte
subscriviu-vos al blog mitjançant l'enllaç Subscripció
cliqueu al botó Accepta


La forma enfront significa, en sentit físic, 'davant per davant' i es pot fer servir com a adverbi o com a preposició. Per exemple:
De sobte se'l va trobar enfront de la porta de casa.
Buscava la biblioteca i resulta que la tenia enfront.
Cal tenir en compte que, usada com a preposició, va seguida de la preposició de i no a. Tampoc no és adequada la forma front a. Per exemple:
Va quedar quiet enfront de la casa (i no ...enfront la casa / enfront a la casa / front a la casa).
Enfront de la botiga hi havia massa gent concentrada (i no Enfront la botiga / Enfront a la botiga / Front a la botiga...).
Aquesta forma també s'usa metafòricament i té el significat de 'oposant-se a' o 'davant'. Per exemple:
Les dades d'aquest any, enfront de les de l'any passat, indiquen una millora.
Ha demostrat que és valenta enfront dels problemes.
Font: Gramàtica de la llengua catalana de l'Institut d'Estudis Catalans (19.5.3)


La forma com és un adverbi de comparació que equival a les expressions igual que, de la mateixa manera que. Per exemple:
En Joan camina com el seu pare.
En canvi, com a és una preposició que es fa servir per expressar equivalència, sovint amb el mateix significat que en qualitat de, amb caràcter de, d'acord amb la condició de, en/amb funció de. Se sol combinar amb un sintagma sense determinant o un sintagma adjectival. Per exemple:
La música com a teràpia.
M'agradaria saber si parlava com a alcalde o com a ciutadà.
Han considerat el seu projecte de final de carrera com a excel·lent.
Aquest crustaci és conegut en algunes zones com a porquet de Sant Antoni.
No obstant això, davant de sintagmes nominals introduïts per un article o davant de complements amb la preposició de, és poc perceptible la distinció dels dos valors anteriors i com a se sol reduir a com. Per exemple:
És un alpinista famós, considerat com el millor esportista de l'any.
El van presentar com un pianista extraordinari.
Se sol parlar d'aquest escriptor com d'avantguarda.
Font: Gramàtica bàsica i d'ús de la llengua catalana de l'Institut d'Estudis Catalans (22.4, punts 8 i 9)


subrogar alguna cosa
v. tr.
subrogar-se a algú o a alguna cosa
v. intr.
El verb subrogar, amb el significat d''assumir (un dret, una obligació, una funció) d'altri', es pot usar transitivament. Per exemple:
L'empresa adjudicatària ha de subrogar l'equip actual.
Amb el mateix significat, el verb subrogar pot tenir un ús intransitiu pronominal. Per exemple:
L'empresa que assumeix el traspàs se subroga als drets i obligacions del contracte d'arrendament inicial.
El consell de la institució se subrogava probablement en uns drets que eren del monestir de Sant Pere de Rodes.


Per designar el petit llum de butxaca format per una capsa, on van allotjats una pila o més acumuladors recarregables, una bombeta elèctrica amb un reflector lluminós i un interruptor, es fan servir els noms llanterna i lot. Per exemple:
Els que vulguin fer nit a la casa hauran de dur una llanterna.
Per fer els jocs de nit ens demanen una lot.


Lèxic. Lèxic especialitzat. Ciències socials

En l'àmbit de les ciències socials, la denominació adequada per fer referència a la diferència existent entre grups de població o entre països que separa els que tenen accés a les tecnologies de la informació i la comunicació i els que no en tenen és bretxa digital. Amb el mateix significat també es poden utilitzar les formes fractura digital i divisió digital.


Règim dels adjectius diferent, distint
diferent a o diferent de?, distint a o distint de?

Els adjectius diferent o distint s'utilitzen per establir comparacions i van acompanyats, preferiblement, de la preposició de (diferent de, distint de). Per exemple:
La meva tassa és diferent de la teva.
Té una manera d'actuar molt distinta de la del seu germà
Aquest barri és molt diferent de com era fa vint anys.
També s'accepta la preposició a (diferent a, distint a). Per exemple:
La meva tassa és diferent a la teva.
Té una manera d'actuar molt distinta a la del seu germà
Aquest barri és molt diferent a com era fa vint anys.
Font: Gramàtica de la llengua catalana de l'Institut d'Estudis Catalans (28.6.3b i 28.6.3c)


Usos de les preposicions per i per a davant d'infinitiu (2)
Hi ha papers per a endreçar o Hi ha papers per endreçar

Davant d'un infinitiu, és possible fer servir les preposicions per i per a en els parlars que distingeixen aquestes dues preposicions (valencià, tortosí, i en els parlars més occidentals del nord-occidental), o bé només la preposició per, en els parlars que només usen aquesta preposició (en la resta del nord-occidental, septentrional, central, baleàric i alguerès).
Una altra opció, independentment del parlar, és mantenir la distinció tradicional d'aquestes dues preposicions davant d'infinitiu. A continuació, detallem aquests usos:
1. S'usa per davant d'infinitiu en els casos següents:
1.1. Complement de règim. Per exemple:
Vam optar per agafar el primer vol que sortia cap a casa (el verb optar regeix per).
1.2. Complement de nom que indica una acció o una situació que no s'han esdevingut encara o que són imminents. Per exemple:
Abans de plegar tinc feina per fer.
Hi ha papers per endreçar.
1.3. Complement causal:
Davant d'un infinitiu compost. Per exemple:
Això et passa per no haver-me volgut escoltar.
El van detenir per haver comès una desena de robatoris.Davant d'un infinitiu simple, però només quan es pot substituir per un infinitiu compost o si és un verb copulatiu o un predicat que expressa un estat (ser llest, tenir la grip, saber llatí, etc.). Per exemple:
Gràcies per venir a rebre'm (intercanviable per l'infinitiu compost haver vingut).
M'han donat el premi per ser la que té la nota més alta (l'infinitiu és un verb copulatiu, ser).
L'han multat per no portar samarreta pel carrer (l'infinitiu és un predicat que expressa un estat, portar samarreta).
2. S'usa per a davant d'infinitiu en els casos següents:
2.1. Complement de règim. Per exemple:
Jo no serveixo per a fer aquesta feina (el verb servir regeix per a).
2.2. Complement d'una quantificació que indica el grau d'assoliment d'unes determinades expectatives (en oracions que contenen, de manera explícita o implícita, quantificadors com prou, massa, molt, bastant, gaire, poc, força, adjectius com suficient o insuficient o el verb bastar, entre d'altres). Per exemple:
Segons les indicacions de la guia, l'alberg és massa lluny per a arribar-hi avui.
Per a elaborar els vestits una setmana no és suficient.
3. Són possibles les dues preposicions en les oracions concessives amb valor ponderatiu ('malgrat'). Per exemple:
Per tenir l'edat que té, se'l veu vell.
Per a tenir l'edat que té, se'l veu vell.
4. Finalment, també són possibles les dues preposicions en construccions d'infinitiu que expressen seqüenciació o posterioritat:
Se'n van anar entre gestos d'indignació per tornar vint minuts més tard.
Se'n van anar entre gestos d'indignació per a tornar vint minuts més tard ('...i van tornar vint minuts més tard')
Aquestes construccions temporals, però, són poc freqüents i pertanyen als registres formals i especialment a la llengua escrita.
Font: Gramàtica de la llengua catalana de l'Institut d'Estudis Catalans (29.2.4a, 29.2.4b i 31.4.2.1j)


En català es pot fer servir l'expressió tenir ganxo per expressar que una persona o una cosa és atractiva per als altres. Per exemple:
Aquest eslògan no té ganxo.
En Pau no és ben plantat, però té ganxo.


Es pot dir idees de bomber en català?
Com es diu ideas de bombero en català?

L'expressió idees de bomber fa referència a pensaments extravagants o escabellats, al costat de les expressions següents: dir-ne una de grossa (o dir-ne de grosses), dir-ne (una) de l'alçada d'un campanar, dir-ne (una) de les seves, etc. Per exemple:
En Jordi sempre té idees de bomber: ara se li ha acudit pujar al Pedraforca de nit.
N'ha dit una de grossa! No té ni cap ni peus!
No en facis gaire cas, de la Marta. Sempre en diu de l'alçada d'un campanar.


Com es diu moneda de cambio en català?
Es pot dir moneda de canvi en català?

L'expressió moneda de canvi fa referència a un objecte o realitat que, en una negociació, permet l'obtenció d'una cosa de la part contrària, com a bescanvi. Per exemple:
Han fet servir l'acord amb els pressupostos com a moneda de canvi per aconseguir el suport de la presidenta.


Es pot dir preparats, llestos, ja! en català?
Com es diu ¡preparados, listos, ya! en català?

L'equivalent a l'expressió castellana ¡preparados, listos, ya! pot ser preparats, llestos, ja! en català. Segons el context i la intencionalitat de l'emissor, hi ha diverses possibilitats a l'hora de puntuar aquesta expressió:
Preparats, llestos, ja!
Preparats, llestos... ja!
Preparats... llestos... ja!
Preparats? Llestos? Ja!
Les interjeccions preparats!, llestos! i ja! tenen un ús en l'àmbit dels esports, d'on sembla que deriva l'ús col·loquial de l'expressió. Tot i això, en català, en l'àmbit de la llengua general, es fa servir també la interjecció va! per provocar l'inici d'una acció. Així doncs, també es pot dir:
Preparats, llestos, va!


Es pot dir valgui la redundància en català?
Com es diu valga la redundancia en català?

La construcció valgui la redundància és una fórmula emprada per demanar comprensió per la repetició excessiva amb què s'expressa alguna cosa. Per exemple: La idea és, valgui la redundància, recollir idees per al projecte.
En català, altres fórmules per expressar idees similars són: valgui l'expressió, valgui la comparació, valgui el mot.


Com es diu estar de rodríguez en català?

L'expressió castellana estar de rodríguez, que s'aplica en registres informals a la persona que es queda a casa mentre la família se'n va de vacances, no té un equivalent exacte en català. Segons el context, es pot dir tenir el camp lliure, quedar-se sol a casa, no tenir la família a casa, etc. Per exemple:
La parella i els fills li van marxar de vacances i es va quedar tot l'agost sola a casa.
Aquest cap de setmana, com que té el camp lliure, ha muntat una festa al pis.
Això de no tenir la família a casa no m'agrada: hi ha massa silenci.


Es pot dir no veure'n tres dalt d'un ruc en català?
Com es diu no ver tres en un burro en català?

Per fer referència al fet de veure-hi molt malament, es poden fer servir les expressions següents: no veure'n/veure-hi tres  (o  dos)  dalt d'un ruc (o ase o burro), no veure un bou a tres (o quatre) passes, tenir pa (o palla) a l'ull, no veure sol ni lluna, no veure-hi gota, no veure-hi de cap ull, no veure-hi més enllà del nas, etc. Per exemple:
Sempre s'asseu a primera fila perquè no en veu tres dalt d'un ruc.
S'ha equivocat a l'hora de llegir perquè no hi veu gota.
Per extensió, també s'utilitzen aquestes expressions en el sentit figurat de no veure una cosa que és ben evident. Per exemple:
El vam advertir dels perills, però té palla a l'ull.
Tothom veia que trencarien la relació, però ella no hi veu més enllà del nas.


Com es diu donde fueres haz lo que vieres en català?

a poble que vas, usança que trobes
a cada terra el seu ús i a cada casa el seu costum
cada terra fa sa guerra
Alguns dels refranys equivalents al castellà donde fueres haz lo que vieres, que designa 'adaptar-se als usos i costums del lloc on algú es troba', són:
A poble que vas, usança que trobes.
A cada  terra el seu ús i a cada casa el seu costum.
Cada terra fa sa guerra.
Allà on vas, fes com veuràs.
Per on aniràs, faràs com veuràs.
A terra que vas, usança que trobes.
A la terra on vas, faràs el que veuràs.


Com es diu 'de perdidos al río' en català?

L'expressió castellana de perdidos al río es fa servir per expressar que, un cop començada una acció, especialment si és arriscada, aquesta s'ha de dur a terme i acceptar-ne totes les conseqüències. Amb aquest sentit, en català es poden fer servir les expressions següents, segons el context: perdut per perdut, la manta al coll; perdut per perdut, m'agafo allà on puc; no haver-hi res a perdre; no tenir-hi res a perdre; ja que hi som; ja no ve d'aquí, etc. Per exemple:
Ja sap qui guanyarà, però avui fa l'última prova: perdut per perdut, la manta al coll.
Vas començar aquest projecte i, malgrat tot, cal arribar fins al final: no hi ha res a perdre.
Ja sé que m'he passat menjant però, ja que hi soc, agafaré un tros de pastís.


Com es diu estar a la última en català?
Es pot dir estar a l'última en català?

A partir de l'expressió anar vestit a l'última moda, es pot fer servir l'expressió estar a l'última per indicar, en general, que algú o alguna cosa segueix el corrent actual. Per exemple:
Si vols estar a l'última en llibres, subscriu-te al nostre butlletí!
Pregunta-ho a en Xevi, que sempre està a l'última.


Com es diu Hablando del Papa de Roma, por la puerta se asoma en català?
Com es diu Hablando del rey (o del ruin) de Roma, por la puerta se asoma en català?

Qui del llop parla, el llop li surt
Qui del llop ha esment, prop se'l sent
Les expressions catalanes equivalents a la frase en castellà Hablando del Papa (o del rey, o del ruin) de Roma, por la puerta se asoma, per indicar que es presenta inesperadament la persona de qui s'estava parlant, són les següents:
Qui del llop parla, el llop li surt.
Qui del llop parla, prop li surt.
Qui del llop ha esment, prop se'l sent.
Més aviat ho haguessis dit!
No es pot dir mal, que no surti l'animal.


L'expressió fer de més i de menys es fa servir amb el sentit de 'ser flexible', 'adaptar-se', 'ser indulgent', 'ser tolerant'. Per expressar aquest significat, també es poden fer servir les expressions següents, segons el context: trampejar, no mirar prim, tenir
la màniga ampla, ser de la màniga
ampla, etc. Per exemple:
La universitat no regula aquest cas, pots fer de més i de menys, i repartir-te aquests estudis en un parell d'anys.
En Roger sempre pot tornar a casa a l'hora que vulgui; els seus pares són de la màniga ampla.
La Míriam no mira gens prim amb els diners. Segur que ni se n'adona, que ha gastat el doble del que tenia previst.


Com es diu 'arreando que es gerundio' en català?

Quan es vol fer que algú es posi en marxa o bé que iniciï un assumpte que pot resultar costós, es poden fer servir diverses expressions, segons el context: avall, que fa baixada; som-hi; som-hi, que no ha estat res; endavant les atxes, etc. Per exemple:
Quan hi arribarem tot serà nevat, però ens abrigarem bé i avall, que fa baixada.
Però no vam dir que hi aniríem tant si plou com si fa sol? Doncs endavant les atxes!


Com es diu 'matar moscas a cañonazos' en català?
matar mosques a canonades

L'expressió matar mosques a canonades, que es fa servir amb el sentit de 'donar una solució exagerada a un problema, malgastant recursos i, a vegades, obtenint un resultat contraproduent', és admissible. Per exemple:
Cal prendre mesures efectives i proporcionades, que es puguin complir sense matar mosques a canonades.
Va voler salvar l'empresa amb recursos desmesurats i costosos, i ara s'ha arruïnat. Com qui mata mosques a canonades.


Com es diu Por el dinero baila el perro en català?
Com es diu Por el interés te quiero, Andrés en català?

mirar-ho tot pel forat d'un ral
donar una gla per fer cagar un roure
En català, per expressar que algú és molt interessat, que si no pot treure algun guany no vol intervenir en res, es pot fer servir la frase feta mirar-ho tot pel forat d'un ral. Per exemple:
Em molesta molt que ho miri tot pel forat d'un ral; no fa res si no en pot treure algun profit.
També té un significat semblant l'expressió donar una gla per fer cagar un roure, que vol dir 'donar una cosa amb la finalitat d'obtenir-ne una altra de més valor'. Per exemple:
Sempre que el tiet ve de visita, ella el va a buscar a l'aeroport, i a canvi ell li paga els estudis. Això sí que és donar una gla per fer cagar un roure!


Com es diu quien la sigue la consigue en català?

El refrany castellà quien la sigue la consigue es fa servir per posar èmfasi en la necessitat de ser perseverant o insistent a l'hora d'assolir un objectiu. En alguns contextos, en català es poden fer servir els refranys següents:
Qui cerca, troba.
Qui bé busca, bé troba.
En altres contextos, també hi ha expressions que poden expressar una idea similar, com ara sortir-se amb la seva, no deixar (alguna cosa) de la mà, reblar el clau, etc. Per exemple:
No ha parat fins que no s'ha sortit amb la seva.
No deixa el projecte de la mà. És molt tenaç.
Va estar reblant el clau fins que va convèncer tothom.


Com es diu la primavera la sangre altera en català?
Es pot dir la primavera la sang altera en català?

L'expressió la primavera la sang altera fa referència a canvis de comportament en les persones i animals amb l'arribada d'aquesta estació, sobretot referit al despertar del desig.
En aquest mateix sentit, es poden fer servir les expressions següents:
encendre's (o bullir) la sang (o les sangs)
pujar la sang al cap
anar les sangs calentes (o remogudes)


Des de l'any 2013, la denominació oficial i normativa d'aquest municipi és Roda de Berà, i no Roda de Barà.


Com es diu montar un pollo en català?
Es pot dir muntar un pollastre en català?

L'expressió castellana montar un pollo es fa servir en un registre col·loquial per indicar la idea de provocar un aldarull. Per expressar aquest significat, el català ja disposa d'altres expressions pròpies, com ara, segons el context: muntar un ciri, armar un sagramental, armar un sidral, fer-la grossa (o fer-ne una de grossa). Per exemple:
Quan va saber que l'havien enganyat va muntar un ciri a la sucursal del banc.
Si es confirma que les entrades estan exhaurides s'armarà un bon sidral.
Aquest cop n'ha fet una de tan grossa que l'han expulsat.


Com es diu Quien avisa no es traidor en català?
Es pot dir Qui avisa no és traïdor en català?

En català, per prevenir algú d'alguna cosa es fan servir els refranys següents:
Qui avisa no és traïdor.
Qui t'avisa no et vol mal.
Qui t'avisa et vol bé.


Com es diu Cualquier tiempo pasado fue mejor en català?

Temps passat, sempre envejat
El temps passat, sempre envejat
En català, per expressar la tendència a sentir nostàlgia del passat i
considerar més positives les èpoques passades que no pas el moment
present, es pot fer servir l'expressió Temps passat, sempre envejat o El temps passat, sempre envejat.


Es pot dir agafa't fort que venen corbes en català?
Com es diu agárrate que vienen curvas en català?

Les expressions castellanes agárrate o agárrate que vienen curvas s'utilitzen per demanar de preparar-se o disposar-se a sentir algun dany o sorpresa que és imminent. En català, amb aquesta funció, hi ha les construccions següents: prepara't, calça't (o ja cal que et calcis), posa-t'hi bé, posa la pell en remull, segons el context. Per exemple:
Ja has fet l'examen? Doncs prepara't!
La professora està ben enfadada, ja cal que et calcis.
Encara no saps el que es comenta de tu? Doncs posa-t'hi bé!


El verb treure s'utilitza habitualment amb els significats següents:
Per fer referència a 'fer sortir fora del lloc on està tancat, retingut, posat' o bé 'fer sortir de la situació en què es troba', en sentit figurat. Per exemple:           El van treure del malson que estava vivint.
Té el sentit general d''obtenir quelcom d'algú o d'alguna cosa'. Per exemple: No li vaig poder treure ni una paraula d'aquella conversa.
També té un ús pronominal amb el sentit d''obtenir un certificat'. Per exemple:  Abans de marxar de vacances, vol treure's el títol.
En canvi, el verb treure no té el sentit d''arrabassar una cosa a algú'. Amb aquest significat cal usar, per tant, altres verbs com ara prendre, arrabassar, robar, impedir o fer perdre, segons el context. Per exemple: Ens han robat la bossa mentre compràvem. (i no ens han tret la bossa...)
Finalment, cal fer notar que de vegades s'usa de manera abusiva el verb treure en contextos en què hi ha altres locucions o verbs que expressen amb més precisió lèxica una acció determinada:
Amb el sentit de 'ser obstacle', és preferible usar els verbs impedir, evitar o estalviar: Per exemple: Pertanyen a partits polítics diferents, però això no evita que siguin amics.
Amb el sentit de 'fer aparèixer públicament', es poden fer servir les expressions fer sortir o fer aparèixer: Per exemple: El van fer sortir a totes les portades dels diaris.
Amb el sentit de 'passar de', 'excedir en', es poden usar els verbs esgarrapar, arrencar, passar, sobrepujar o sobrepassar, segons el context. Per exemple: Ha esgarrapat cinc segons al corredor que anava al davant.


L'expressió col·loquial castellana se siente es fa servir amb to irònic per indicar que algú ha d'assumir les conseqüències desagradables d'un acte. En català, es pot traduir per una de les expressions següents, segons el context:
mala sort
què hi farem
si que em sap greu
que s'hi posi fulles
ja s'ho farà
que s'aguanti
Per exemple:
Mala sort, no puc estar sempre pendent d'ella.
M'ha fet esperar tant, que me n'he anat. Què hi farem.
Ui, si que em sap greu... És massa tard per queixar-se.
Ho hauries d'haver pensat abans, ja t'ho faràs!


En català, el refrany Al mort, ni vinya ni hort significa que els béns materials no ens els emportem quan morim, i que no és convenient aferrar-s'hi. També es poden fer servir les variants següents:
Després de mort, ni vinya ni hort
A burro mort, ni vinya ni horts
A qui es mor, tot li sobra
Amb la mort, tot s'ha acabat, per més que hagis deixat.


Com es diu Casa con dos puertas mala es de guardar en català?
Es pot dir Casa de dues portes fa de mal guardar en català?

Les expressions catalanes equivalents per fer referència al fet que les facilitats aparents poden ser inconvenients són:
Casa de dues portes fa de mal guardar.
Casa amb dues portes és mala de guardar.
Casa de dues portes mala és de guardar.
Casa de dues portes és mala de tancar.
Així doncs, es pot dir, per exemple:
Al principi s'avenien com a companys de pis, però ja se sap: casa de dues portes fa de mal guardar.
Aquest refrany també té un significat literal i vol dir que la seguretat en llars amb més d'un accés és més difícil i costosa.


Com es diu En casa del herrero, cuchara (o cuchillo) de palo en català?

Per indicar que qui té abundància és qui menys en frueix, hi ha tot un seguit de refranys en català, com ara:
A cal ferrer, ganivet de fusta.
En casa del ferrer, ganivet de fusta.
En casa del ferrer, ganivet fuller.
A cal sabater, sabates de paper.
En casa del ferrer és de fusta el ganivet.
El sabater és qui va més mal calçat.
Cap sabater calça bé.
Ningú va més mal calçat que el sabater.
El sabater du les sabates més dolentes.
Els fills del sabater van descalços.


Com es diu estar sembrado, sembrada en català?
Es pot dir estar sembrat, sembrada en català?

Dins d'un registre col·loquial, per indicar estar inspirat es poden fer servir les expressions següents, segons el context: estar inspirat, inspirada; estar enginyós, enginyosa; estar ocurrent; estar graciós, graciosa; tenir gràcia; fer riure un mort. Per exemple:
Aprofitaré que estic inspirada per escriure un conte.
Avui en Lluís està graciós: no ha parat de fer bromes en tot el dia.
Ha fet un monòleg brillant, hauria fet riure un mort.


Com es diu A río revuelto, ganancia de pescadores en català?

Si hi ha maror, peix en abundor
Les expressions catalanes equivalents a A río revuelto, ganancia de pescadores, que designa 'treure guany de situacions dolentes per a altres persones', són:
Si hi ha maror, peix en abundor.
Com més mar (o maror), més peix.
Ficar la mà i amagar la cara, a tothom agrada.
En temps de belluga, campi qui puga.
Treure profit de l'embolic.
Pescar en aigua tèrbola a molts agrada.
Pescar en aigües tèrboles.
A riu brut de torrentada, es peix es fa xalada.


Com es diu candado en català?
Es pot dir candau en català?

cadenat
En català, el mot que fa referència al pany portàtil que duu una peça en forma de U és cadenat. Per exemple:
No podia obrir la maleta perquè no sabia el codi del cadenat.
Al pont Milvi de Roma les parelles deixen cadenats com a senyal d'amor.
El mot candau no és acceptable.


Es pot dir no tallar-se ni un pèl en català?
Com es diu no cortarse ni un pelo en català?

L'expressió castellana no cortarse ni un pelo es pot traduir de maneres diferents segons el significat:
Amb el significat d'atrevir-se a fer alguna cosa, es poden usar les expressions següents, segons el context: no mirar prim, tenir nassos, tenir morro, tenir molt de tupè, etc. Per exemple:
En Joan no mira prim i de seguida ho engega tot a rodar.
La tia va tenir nassos de negar que havia estat ella sense immutar-se.
Va tenir el morro d'anar a la festa sense que l'haguessin convidat.
En Pere té molt de tupè i segur que demanarà un augment de sou, malgrat que sap que no treballa gens bé.
Amb el significat de dir les coses directament, sense subterfugis, es poden fer servir les expressions següents: parlar clar, parlar en plata, no tenir pèls a la llengua, etc. Per exemple:
Ella sí que parla clar i diu les coses pel seu nom.
Digues el que vulguis, però parlant en plata t'hi has lluït!
En Marc no té pèls a la llengua i si t'ha de dir alguna cosa, no pateixis que te la dirà.


Per designar l'acció d'adquirir més velocitat per saltar o fer un exercici físic, es pot utilitzar alguna de les locucions següents: agafar o prendre embranzida. Per exemple:
En Cesc va agafar embranzida i va saltar 1,5 m.
Els nois van prendre una bona embranzida cap a la tanca per poder-la saltar.


Es pot dir posar portes al camp en català?
Com es diu poner puertas al campo en català?

L'expressió posar portes al camp serveix per indicar que algú tracta d'impedir el que no es pot evitar. Per exemple:
El que fan és posar portes al camp: no podran impedir que els clients busquin companyies que els tractin millor.
Posar fre a la circulació de la informació a les xarxes és pretendre posar portes al camp.


Com es diu Al mal tiempo, buena cara en català?
Es pot dir Al mal temps, bona cara en català?

Per recomanar a algú que afronti les adversitats amb alegria i decisió, en català es poden fer servir les expressions següents:
Al mal temps, bona cara.
A mal temps, bona cara.
Al mal temps, donar-li passada.
A mal viatge, mantes noves.


Com es diu comerse el marrón en català?
Com es diu tragarse el marrón en català?

pagar els plats trencats
pagar la festa
carregar-se el mort
carregar els neulers
L'expressió castellana comerse (o tragarse) el marrón es fa servir col·loquialment per indicar que algú rep les conseqüències d'un dany fet per algú altre. Aquest significat en català s'expressa amb frases que recullen aquest sentit, com ara: pagar els plats trencats, pagar la festa, carregar-se el mort, carregar els neulers. Per exemple:
La discussió va ser entre ells dos però jo en vaig pagar els plats trencats.
El porter s'ha carregat el mort injustament.
El meu pare sempre carrega els neulers, no hi ha dret.


Com es diu adorar el santo por la peana en català?
Es pot dir besar la peanya pel sant en català?

Per designar que convé fer contenta una persona menys important per tal de conquistar la voluntat d'una altra de més important, hi ha les expressions catalanes següents:
besar la peanya pel sant
al sant l'adoren per la peanya


Es pot dir Si em punxen, no em treuen sang! en català?

Tot i que no es tracta d'una forma fixada, l'expressió Si em punxen, no em treuen sang! és transparent des del punt de vista lingüístic per designar perplexitat, astorament o espant. Per exemple:
Em va confessar que tenia una germana bessona i que les van separar de ben petites... si em punxen, no em treuen sang!
—Va començar a recitar de memòria el poema que vaig escriure! —va dir ella—. Si em punxen, no em treuen sang!


L'expressió com ens hem de veure (o com m'he de veure, com s'ha de veure, etc.) indica que algú es troba en una situació penosa. Per exemple:
Ens han tallat l'aigua, com ens hem de veure!
Soc un incomprès. Com m'he de veure!
Les coses sempre li havien anat força bé i ara no en té ni cinc, com s'ha de veure!


'Consulta amb l'especialista' o 'Consulta l'especialista'?
consultar (règim verbal)

El verb consultar, que habitualment significa 'adreçar una consulta a algú', és transitiu, és a dir, porta un complement directe. El complement directe pot fer referència a la persona o a la font que es consulta. Per exemple:
Consulta l'especialista.
Consulta l'especialista sobre els teus símptomes.
Consulta una enciclopèdia.
El complement directe també pot fer referència a la qüestió sobre la qual es consulta, i en aquest cas el verb pot portar també un complement indirecte, que expressa la persona o la font a la qual es consulta. Per exemple:
Consulta l'hora d'arribada del tren al revisor.
Aquest verb també pot portar un complement encapçalat per la preposició amb per expressar la persona. Per exemple:
Consulta amb l'especialista.
Consulta el tractament amb l'especialista.
Consulta amb l'especialista sobre els meus símptomes.
Hi ha casos en què l'ús de consultar amb aporta un matís de significat: en lloc d'expressar que s'adreça una consulta a algú (més expert o informat) esperant rebre una resposta, expressa que la persona que fa la consulta participa en la resolució d'aquesta consulta. Per exemple:
Consulta amb la directora la decisió ('comenta la decisió amb la directora, hi té consultes').


viure amb l'esquena dreta, viure a les costelles d'algú, viure com un burgès, fer vida de burgès, penjar-se a l'esquena d'algú, menjar el pa de l'ase
L'expressió castellana vivir del cuento significa 'viure sense treballar'. En català, es pot expressar amb una de les formes següents: viure amb l'esquena dreta, viure a les costelles d'algú, viure com un burgès, fer vida de burgès, penjar-se a l'esquena d'algú, menjar el pa de l'ase. Per exemple:
Sempre va viure amb l'esquena dreta, fins que se li van morir els pares; llavors, va haver de treballar.
Viu a les costelles dels seus fills, així no ha de treballar.
No ha treballat mai, sempre se les ha empescat per menjar el pa de l'ase.


Com es diu ser los mismos perros con distintos collares en català?

L'expressió castellana ser los mismos perros con distintos collares es fa servir col·loquialment per indicar que una persona (o més d'una) és substituïda per una altra de la mateixa condició. Aquest significat en català es pot expressar amb els refranys de moliner mudaràs i de lladre no en sortiràs (o no t'escaparàs) o el llop muda les dents, però no els pensaments. Per exemple:
L'alcalde ha dimitit però ja n'hi han posat un altre del mateix partit: de moliner mudaràs i de lladre no en sortiràs.
Vaig canviar de companyia telefònica perquè em prometien un servei més bo i més barat, però al final és igual de car i funciona igual de malament: el llop muda les dents, però no els pensaments.


Com es diu El buey no es de donde nace, sino de donde pace en català?

No amb qui neixes, sinó amb qui peixes
Un no és d'on neix, sinó d'on peix
L'expressió El buey no es de donde nace sino de donde pace significa que el més important en la vida d'una persona no és el lloc de naixement, sinó el lloc on creix, on viu. En català, per expressar aquest significat, es poden fer servir les expressions següents:
No amb qui neixes, sinó amb qui peixes.
Un no és d'on neix, sinó d'on peix.


Com es diu Dime de qué presumes y te diré de qué careces en català?

Qui presum, fa fum
Per expressar que algú presumeix d'una virtut que justament és la que més li manca, en català es pot fer servir la dita qui presum, fa fum. Per exemple:
Sempre presumeix de ser molt valent, però ja se sap: Qui presum, fa fum. No te'n creguis ni mitja paraula!


Es pot dir això és molt dir en català?
Com es diu eso es mucho decir en català?

En castellà es fa servir l'expressió eso es mucho decir per indicar que una afirmació no té fonament o no és exacta. En català, segons el context, s'empren construccions com ara: això és molt dir o això és dir molt, això és parlar per parlar, això és dir per dir, això són ganes de parlar, això és molt suposar o això és suposar molt, etc. Per exemple:
Això és molt dir: no tens cap prova que ho demostri.
És ben bé parlar per parlar, perquè ningú no sap com s'ho va prendre.
En alguns contextos, l'expressió això és molt dir pot significar que s'exagera una realitat. Altres expressions sinònimes en aquest sentit poden ser posar-hi més pa que formatge, posar-hi salsa, posar-hi més pa que peix, carregar la tinta, estirar la corda, etc. Per exemple:
La directora diu que aviat serem líders en el sector, però sempre hi posa més pa que formatge, jo no m'ho crec.
Ell diu que nevava molt, però sempre hi posa salsa: només van caure quatre volves.


'Necessiten a nosaltres' o 'Ens necessiten a nosaltres'?
Duplicació pronominal: pronoms forts i febles

Quan els pronoms forts fan de complement directe o de complement indirecte, van precedits de la preposició a: a mi, a tu, a ell / a ella, a nosaltres, a vosaltres, a ells / a elles. Aquests pronoms forts es dupliquen amb un pronom feble del mateix nombre i persona: em, et, el, la, li, ens, us, els, les. Per exemple:
Ens necessiten a nosaltres. (i no Necessiten a nosaltres)
Només l'hem convidat a ella. (i no Només hem convidat a ella)
Aquesta estructura aporta un valor emfàtic. Ara bé, quan es fa servir el pronom de tercera persona, també es pot marcar l'èmfasi prescindint del pronom feble. Per exemple:
Només a ella hem convidat, perquè ell té molta feina.
Només a ella l'hem convidat, perquè ell té molta feina.


Com es diu de rositas en català?
Com es diu irse de rositas en català?

amb una mà a la galta, amb una mà lligada a l'esquena
caure de potes com els gats, sortir airós de, sortir impune de, escapolir-se
L'expressió castellana de rositas té dos significats: d'una banda, vol dir 'sense esforç'; de l'altra, amb el verb ir (irse de rositas), equival a 'sense pagar el que es deu' o 'sense rebre el càstig que un hom es mereix'.
Amb el significat de 'sense esforç', es pot traduir en català amb expressions com ara: amb una mà a la galta, amb una mà lligada a l'esquena, etc. Per exemple:
Va fer el cim amb una mà a la galta.
Recordo que vas preparar aquell plat amb una mà lligada a l'esquena.
L'expressió irse de rositas, amb el significat 'sense pagar el que es deu' o 'sense rebre el càstig que un hom es mereix', s'expressa en català amb locucions com ara: caure de potes com els gats, sortir airós de, sortir impune de, escapolir-se, etc. Per exemple:
No et pensis que cauràs de potes com els gats, aquest cop ho pagaràs car.
Ell va creure que sortiria airós d'aquell com sempre, però aquella vegada el van ben esbroncar.
A l'hora de pagar els plats trencats, va intentar escapolir-se com sempre.


Com es diu carpesano o carpesaro en català?
Es pot dir carpesà en català?

Lèxic. Lèxic especialitzat. Economia. Empresa

Per designar el parell de cobertes, generalment de cartó o plàstic i unides per un costat, entre les quals es guarden papers, documents, dibuixos, etc., i que normalment porten anelles, la denominació adequada en català és carpeta d'anelles (i no carpesano o carpesaro).


Com es diu Quien ríe el último, ríe mejor en català?
Es pot dir Qui riu l'últim riu millor en català?

L'expressió Qui riu l'últim, riu millor no és adequada en català. Per expressar la recomanació de no cantar victòria abans de temps, es poden fer servir les expressions Riurà bé qui riurà darrer, Al passar comptes ens veurem, Qui riu l'últim riu més a gust, Qui riu primer plora darrer, El riure és de qui guanya. Per exemple:
Ja pots riure ja, que riurà bé qui riurà darrer...
No cal que t'amaguis pel que has fet, que al passar comptes ens veurem!


Com es diu y no morir en el intento en català?
Es pot dir i no morir en l'intent en català?

L'expressió castellana y no morir en el intento (que significa davant d'un repte, no sortir-ne gaire malparat) s'ha traduït al català per i no morir en l'intent. Tot i que aquesta expressió és admissible, el català en té d'altres que tenen el mateix significat: i no deixar-hi la pell (o sense deixar-hi la pell), i no deixar-hi la vida (o sense deixar-hi la vida), i no deixar-hi els ossos (o sense deixar-hi els ossos), i no pagar amb la pell (o sense pagar amb la pell). Per exemple:
Com es poden afrontar tantes despeses i no deixar-hi la pell.
Ha coronat l'Everest sense deixar-hi els ossos.
Com es pot conciliar la vida laboral i la familiar i no pagar amb la pell.


Es pot dir posar-se les piles en català?
Com es diu ponerse las pilas en català?

L'expressió col·loquial posar-se les piles té dos significats. D'una banda, fa referència a trobar la manera de sortir d'una situació difícil, amb una actitud desperta i diligent. D'altra banda, també vol dir afanyar-se. Altres expressions amb el mateix significat són: anar per feina, donar-se ànsia, donar-se brasa, donar-se aire, no fer-s'ho dir dues vegades. Per exemple:
Joan, ja cal que et posis les piles o no aprovaràs el curs.
Si no anem per feina, no serem a temps de presentar el projecte al concurs.
La Cinta no s'ho ha fet dir dues vegades i s'ha posat a redactar l'informe que li han demanat.


administrador (xarxes socials)
Com es diu administrator (xarxes socials) en català?

Lèxic. Lèxic especialitzat. Tecnologies de la informació i la comunicació

En l'àmbit de les xarxes socials, el terme administrador, administradora designa l'usuari que gestiona una pàgina o grup en una xarxa social, especialment del Facebook o del Linkedin. Per exemple:
Hem creat una pàgina sobre el projecte i la Mireia n'és l'administradora.
Com podem afegir un administrador en una pàgina del Facebook?
Al Facebook, el llistat dels administradors d'un grup el poden veure els membres del grup; en canvi, un admirador de la pàgina no té accés a aquesta informació.


notificació (xarxes socials)
Com es diu notification (xarxes socials) en català?

La forma notificació, en l'àmbit de les xarxes socials, designa l'avís que rep un usuari d'una xarxa social quan un altre usuari fa una acció que l'afecta. Un usuari rep una notificació, per exemple, quan algú l'etiqueta en una fotografia o vídeo, deixa un comentari al seu mur o el convida a un esdeveniment.
Per exemple:
M'han etiquetat en una fotografia del concert, segons una notificació que he rebut.
Si vols saber qui escriu al teu mur, canvia la configuració per rebre la notificació corresponent.


perfil (xarxes socials)
Com es diu profile (xarxes socials) en català?

La denominació perfil, en l'àmbit de les xarxes socials, designa el conjunt de dades personals i informacions diverses que un usuari introdueix en una xarxa social perquè altres usuaris el coneguin i hi puguin contactar. L'accessibilitat a aquesta informació depèn de la voluntat de cada usuari o de cada xarxa social en concret. Per exemple:
Ara que t'has llicenciat, has d'actualitzar el perfil.


via (xarxes socials)
a través de (xarxes socials)

La preposició via es fa servir per introduir la font d'una piulada. Per exemple:
Carlos Fabra anuncia la possible venda de l'aeroport de Castelló per 200 milions d'euros (via @diariARA)
Amb aquest mateix significat, també es pot fer servir la locució a través de.


carroussel, carrousel, carrussel o carrusel?

En català es pot fer servir la forma carrusel per designar dos conceptes:
En l'àmbit del lleure i els espectacles, fa referència als exercicis d'habilitat i de lluïment executats per cavallers agrupats en quadrilles, realitzats en festes cortesanes o en parades i festes militars. Per exemple: Els cavalls del carrusel semblen espantats.
En l'àmbit audiovisual, designa la modalitat de programa radiofònic que es caracteritza per una llarga durada i perquè es dedica al seguiment de resultats esportius, especialment els relatius als dels partits que conformen les jornades de les lligues de futbol de primera i segona divisió. Per exemple: Aquesta tarda seguiré la jornada a través del carrusel esportiu.Les formes carroussel, carrousel i carrussel no són adequades en català.
Per fer referència a l'atracció infantil de fira que consisteix en una plataforma giratòria accionada mecànicament damunt la qual s'instal·len diversos artificis que poden estar dotats de moviments autònoms, la forma adequada en català és cavallets. Per exemple:
Quan va veure els cavallets va parar de plorar de cop.
Finalment, si el que es vol designar és una successió de persones, vehicles, etc., que avancen els uns darrere els altres formant una llarga filera, es poden fer servir els noms corrua, desfilada o rua, segons el context. Per exemple:
Una corrua de taxis avançava pel carril de la dreta.
Vam topar una desfilada de tropes al centre de la ciutat.
Aquest any participaré en la rua de carnestoltes.


bio (xarxes socials)
Com es diu bio (xarxes socials) en català?

El terme bio, en l'àmbit de les xarxes socials, designa la frase breu que un usuari del Twitter redacta a la part inicial del seu perfil per presentar-se. Per exemple:
S'ha canviat la bio del seu perfil perquè ja no treballa a l'empresa de telecomunicacions.
La forma bio és una forma abreujada de biografia.


canal de notícies (xarxes socials)
Com es diu news feed (xarxes socials) en català?

La denominació canal de notícies designa el canal de continguts específic del Facebook que recull informació sobre les actualitzacions més recents dels contactes d'un usuari i hi ofereix enllaços. Per exemple:
Tinc el canal de notícies del Facebook atapeït de fotos i enllaços d'en Pau. Avui no para!


contacte (xarxes socials)
amic, membre, simpatitzant, seguidor (xarxes socials)
Com es diu contact, friend, member, fan i follower (xarxes socials) en català?

En l'àmbit de les xarxes socials, per fer referència a l'usuari d'una xarxa social amb qui un altre usuari ha establert algun tipus de relació, la denominació catalana adequada és contacte.
Algunes xarxes socials han donat noms específics als seus contactes. Al Facebook, per exemple, s'utilitza el terme amic, amiga. I un usuari del Facebook que forma part d'un grup és un membre. Per exemple:
Al Facebook tinc cinc amics que són membres d'un grup d'escalada.
Per designar l'usuari d'una pàgina del Facebook que en rep les actualitzacions al seu canal de notícies després d'haver-s'hi subscrit fent clic al botó M'agrada, la forma catalana utilitzada és simpatitzant. Per exemple:
Em vaig fer simpatitzant d'una pàgina que fa mig any que no publica cap notícia.
Finalment, al Twitter s'utilitza la denominació seguidor, seguidora per anomenar l'usuari que en segueix un altre. Per exemple:
Ja tinc deu seguidors més gràcies als retuits de l'última piulada que vaig fer.


comentari (xarxes socials)
Com es diu comment, blog comment o weblog comment (xarxes socials) en català?

En l'àmbit de les xarxes socials, la forma comentari es refereix a qualsevol text curt que un internauta escriu com a resposta a un apunt, publicació o comentari previ que ha llegit en alguna xarxa social o blog. Per exemple:
La Paula no contesta mai els comentaris que li deixen al blog.
El vostre comentari serà públic un cop s'hagi aprovat.


compte verificat (xarxes socials)
Com es diu verified account (xarxes socials) en català?

En l'àmbit de les xarxes socials, la denominació adequada per fer referència al 'compte que s'ha confirmat com a autèntic, especialment al Twitter', és compte verificat. Els comptes verificats estan marcats amb una icona que els identifica. Es verifiquen els comptes de persones àmpliament conegudes per evitar que terceres persones puguin utilitzar la seva identitat. Per exemple:
Aquest escriptor té un compte verificat al Twitter.
Aquesta piulada és d'ella mateixa, no pot ser de ningú més perquè té un compte verificat al Twitter.


publicació (xarxes socials)
Com es diu posting o publication (xarxes socials) en català?

La denominació publicació, en l'àmbit de les xarxes socials, designa l'acció de difondre un contingut, ja sigui un apunt, comentari o enllaç, a través d'una xarxa social. Per exemple:
Avui el tema del dia ha estat la seva dimissió: totes les publicacions a les xarxes en parlaven.


responsable de continguts (xarxes socials)
Com es diu content curator (xarxes socials) en català?

La denominació responsable de continguts, en l'àmbit de les xarxes socials, designa la persona encarregada de buscar, seleccionar, organitzar i compartir informació en una comunitat virtual. Per exemple:
Com a responsable de continguts de l'empresa ha de vetllar perquè aquesta informació es publiqui.


trol (xarxes socials)
Com es diu troll (xarxes socials) en català?

La denominació trol, en l'àmbit de les xarxes socials, fa referència a la persona que hi publica missatges o apunts provocatius. Per exemple:
Un trol ha publicat una foto seva en una actitud compromesa.
La forma trol també designa el mateix missatge o apunt provocatiu. Per exemple:
No en facis cas, ja es veu que aquest missatge és un trol.


'esdeveniment', 'amfitrió' (xarxes socials)
Com es diu 'event' en català?
Com es diu 'host' en català?

D'una banda, per fer referència a la pàgina del Facebook creada per un amfitrió per convidar els amics triats a un acte puntual, la denominació catalana adequada és esdeveniment. Un esdeveniment pot ser públic o només per als usuaris que esculli l'amfitrió.
D'altra banda, per designar l'usuari del Facebook que crea un esdeveniment, la forma catalana adequada és amfitrió, amfitriona. Així doncs, es pot dir, per exemple:
Per primer cop soc amfitriona: he creat un esdeveniment restringit als meus amics perquè vinguin a la festa de comiat!


etiqueta, etiquetar, etiquetatge (xarxes socials)
Com es diu tag (xarxes socials) en català?

En l'àmbit de les xarxes socials, per fer referència a l'identificador que permet vincular una imatge, vídeo, enllaç o marcador amb un concepte, usuari, lloc o categoria, la denominació catalana adequada és etiqueta. Per exemple:
He publicat la foto de la festa d'aniversari però encara no he posat les etiquetes amb els vostres noms.
Així doncs, per designar l'acció de posar una etiqueta, el verb adequat és etiquetar. I l'acció d'etiquetar es diu etiquetatge. Per exemple:
Ja ho vaig dir, que no volia que m'etiquetessin a la foto, però no n'han fet ni cas.
Clica aquí per configurar les opcions d'etiquetatge.


cronologia (xarxes socials)
Com es diu biografía (xarxes socials) en català?

En l'àmbit de les xarxes socials, la denominació adequada per fer referència a la llista d'apunts o comentaris ordenats cronològicament a partir de l'alta de l'usuari al Facebook és cronologia.
Vam veure la invitació de la seva festa a la cronologia del seu perfil.


seguir, seguit, seguida, deixar de seguir (xarxes socials)
Com es diu to follow (xarxes socials) en català?
Com es diu to unfollow (xarxes socials) en català?

El verb seguir al Twitter té el sentit de rebre, un usuari, totes les piulades d'un altre usuari mitjançant subscripció. Per exemple:
M'han dit que segueixi aquest personatge, que fa piulades interessants sobre música i actualitat.
I l'usuari del Twitter a qui un altre usuari segueix s'anomena seguit, seguida. Per exemple:
Si ets molt actiu al Twitter, el més habitual és tenir més seguidors que seguits.
D'altra banda, la forma verbal deixar de seguir vol dir cancel·lar, un usuari del Twitter, la subscripció que li permetia rebre totes les piulades d'un altre usuari. Per exemple:
La gent que fa piulades sobre coses personals no m'interessa, els deixo de seguir.


La forma darrera, acabada amb -a, només es fa servir com a femení de l'adjectiu darrer, que és sinònim de últim. Així doncs, darrera sempre es refereix a un nom femení. Per exemple:
No recordo la darrera vegada que vaig anar al teatre.
Li han premiat la darrera novel·la que va escriure.
De totes les barrabassades que ha fet, la pitjor és la darrera. (hi ha implícit el nom barrabassada: la darrera barrabassada)
En canvi, quan es tracta de la preposició, l'adverbi o el nom, cal utilitzar darrere, amb -e final. Per exemple:
L'escombra és darrere la porta. (preposició)
Seu darrere, que està buit. (adverbi)
M'han punxat les rodes del darrere. (nom)


identificador (xarxes socials)
Com es diu handle (xarxes socials) en català?

En l'àmbit de les xarxes socials, la denominació adequada per fer referència al conjunt de caràcters alfanumèrics precedits per una @ que identifica un usuari del Twitter és identificador.
El text sense l'arrova inicial coincideix amb el nom d'usuari.
Per exemple:
El seu identificador al Twitter és @bibliotecat.
Vaig buscar-te al Twitter i no et vaig trobar. Em pots dir quin és el teu identificador?


menció (xarxes socials)
Com es diu mention (xarxes socials) en català?

En l'àmbit de les xarxes socials, la denominació adequada per fer referència a la piulada que inclou el nom d'un usuari és menció. Per exemple:
Avui t'he fet una menció al Twitter, ja ho veuràs.
Has vist com s'ha posat perquè li va fer una menció al Twitter?


mur (xarxes socials)
Com es diu wall (xarxes socials) en català?

En l'àmbit de les xarxes socials, amb la forma mur es fa referència a l'àrea del perfil d'un usuari o d'una pàgina del Facebook que recull totes les seves actualitzacions i permet que els seus amics o admiradors hi comparteixin comentaris o enllaços. Per exemple:
Han publicat la data i el lloc del sopar al mur de l'entitat.
Ja he vist les fotos del viatge al teu mur.


Com es diu hacer la vista gorda en català?
Es pot dir fer la vista grossa en català?

L'expressió castellana hacer la vista gorda, que s'usa per expressar que algú fa veure que no ha vist alguna cosa, equival en català a fer els ulls grossos, fer com qui no ho veu, entre d'altres. Per exemple:
En Pere va fer els ulls grossos i ho va deixar passar per aquella vegada.
La mare es va adonar que en Pau s'amagava a sota la taula, però va fer com qui no ho veu.


El nom llistat en català només designa, en l'àmbit de la informàtica, l'electrònica i la documentació, un resultat d'operacions efectuades per un ordinador, escrit en paper per una impressora. Per exemple:
He imprès el llistat de dades estadístiques sobre les darreres consultes que ens han fet aquest mes.
Acabo d'imprimir el llistat d'etiquetes amb el nou logo d'empresa.
Cal fer servir el nom llista (i no llistat) amb el significat de 'full o conjunt de fulls en què hi ha escrita una sèrie enumerativa de noms de persones o coses, d'adreces o altres indicacions, especialment ordenades de dalt a baix'. Per exemple:
De la llista d'alumnes que m'has passat, en falta un. (i no el llistat d'alumnes)
Tinc la llista de regals per al casament, però n'haurem de treure uns quants. (i no el llistat de regals)


currículum o curriculum vitae?
abreviatura de currículum

Lèxic. Lèxic general; Convencions. Abreviacions

currículum
curriculum vitae
La denominació catalana normativa per fer referència al 'conjunt de les dades personals i els mèrits acadèmics i professionals d'una persona que sol·licita un lloc de treball, una plaça, l'obtenció d'un premi, etc.' és currículum (mot adaptat al català i,  per tant, amb accent). El plural es forma seguint les regles morfològiques del català, afegint-hi una -s: currículums. Per exemple:
Ara que ja has acabat la carrera, hauràs d'actualitzar el teu currículum.
Tinc els currículums dels candidats que opten al teu lloc de treball.
Com a forma secundària també es pot fer servir la forma llatina de la qual prové aquest mot: curriculum vitae (com a expressió llatina no duu accent).
L'abreviatura de currículum (o de curriculum vitae) és c. v.


la Juncosa del Montmell o la Joncosa del Montmell?

la Joncosa del Montmell
El nom oficial de la capital del municipi del Montmell és la Joncosa del Montmell, i no la Juncosa del Montmell, com consta per error en la segona edició del Nomenclàtor oficial de toponímia major de Catalunya, publicada el 2009.


Calonge de Segarra
El nom oficial de la capital del municipi de Calonge de Segarra és Calonge de Segarra, i no Dusfort, com consta per error en la segona edició del Nomenclàtor oficial de toponímia major de Catalunya, publicada el 2009.


Guàrdia de Noguera
El nom oficial de la capital del municipi de Castell de Mur és Guàrdia de Noguera, i no Guàrdia de Tremp, com consta per error en la segona edició del Nomenclàtor oficial de toponímia major de Catalunya, publicada el 2009.


El verb girar es pot usar per fer referència a prendre alguna cosa com a objecte d'estudi, de discussió, etc. Per exemple:
La tertúlia girava entorn del cooperativisme.
D'altra banda, amb aquest sentit es poden fer servir altres verbs més específics i adequats segons el registre, com ara tractar o versar:
La trama de la pel·lícula tracta de les vivències del personatge.
El corrent versa sobre la salvació de l'individu.
En canvi, el verb girar no té el significat d'anar de gira. Segons el context, es pot dir fer una gira, estar de gira. Així doncs, en comptes de dir:
S'acaben de fer famosos i ja giren per Europa
es pot dir:
S'acaben de fer famosos i ja fan una gira per Europa
S'acaben de fer famosos i ja estan de gira per Europa.


ser el bo i millor
ser el súmmum
ser la flor i nata
En català, per expressar el grau més alt al qual s'arriba, es pot fer servir una de les expressions següents: ser el bo i millor (o ser el millor), ser el súmmum, ser la flor i nata (o ser la nata). Per exemple:
Els embotits de can Serra són el bo i millor de la comarca.
La seva pintura és el súmmum de l'extravagància.
La gala reuneix la flor i nata del teatre català.


El mot què com a pronom interrogatiu
El mot que com a forma exclamativa
Què fort! o Que fort!

Per donar èmfasi a la quantitat o a la qualitat d'alguna cosa, es pot usar el mot que, sense accent, i no què. Aquest mot exclamatiu equival a 'molt'. Per exemple:
Que amables que sou! (i no Què amables que sou!)
Que lents que caminen! (i no Què lents que caminen!)
Que n'hi ha, de corruptes! (i no Què n'hi ha, de corruptes!)
Així doncs, en els parlars orientals, aquest mot es pronuncia amb vocal neutra, mentre que en els parlars occidentals, la pronúncia és amb e tancada.
D'altra banda, hi ha el pronom interrogatiu què, que equival a dir 'quina cosa'. I també hi ha el nom què, equivalent a 'quid de la qüestió'. Per exemple:
Què menges? (pronom)
No sé què li passa. (pronom)
Ja em diràs el què! (nom)
Font: Gramàtica de la llengua catalana de l'Institut d'Estudis Catalans (28.9.1d i 28.9.1e)


'enrera' o 'enrere'?
'endarrera' o 'endarrere'?
'rera' o 'rere'?

Els adverbis enrere i endarrere s'escriuen amb -e final, així com l'adverbi o preposició rere. Per exemple:
Tira't enrere si no vols caure cingle avall. (i no enrera)
Han quedat endarrere i no els hem vist més. (i no endarrera)
Empitjora dia rere dia. (i no rera)
Les variants enradere (o enradera), pròpies de registres col·loquials, no s'admeten en l'àmbit general.


blog
bloguer, bloguera
El diccionari normatiu de l'Institut d'Estudis Catalans ha incorporat la forma blog per designar la 'pàgina web, generalment de caràcter personal, que té una estructura cronològica que s'actualitza freqüentment i presenta informació o opinions sobre temes diversos'. Igualment, s'ha incorporat la forma bloguer, bloguera per anomenar la 'persona que crea i gestiona un blog' o l''internauta que sol navegar per blogs'.
L'any 2005, els termes catalans que va aprovar el Consell Supervisor del TERMCAT van ser bloc, d'una banda, i blocaire, de l'altra. En la darrera actualització del diccionari (febrer de 2013), l'Institut d'Estudis Catalans, que va estudiar el cas a petició del Consell Supervisor del TERMCAT, es decanta per blog perquè és la forma més estesa i alhora defensada.
Així doncs, encara que durant els darrers anys la forma adaptada bloc coexistia en l'ús amb la forma blog, arran de la darrera actualització del diccionari la forma normativa és blog. I la forma blocaire ha de ser substituïda per bloguer, bloguera.


partícep o partícip?
Com es diu partícipe en català?

partícip
La paraula adequada per expressar que algú té part en alguna cosa és partícip. Es fa servir sovint amb el verb fer (fer partícip algú d'alguna cosa). Per exemple: M'ha fet partícip de la seva alegria.
Aquest adjectiu és invariable pel que fa al gènere. Així doncs, la frase És partícip del seu èxit es pot referir tant a un home com a una dona (ella és partícip o ell és partícip).
En l'àmbit de les assegurances, el terme partícip designa la 'persona física en l'interès de la qual es crea un pla de pensions, independentment de si fa aportacions o no'. Per exemple: Un partícip pot subscriure més d'un pla de pensions.
En l'àmbit financer, el terme partícip designa l''inversor d'un fons d'inversió, amb dret de propietat sobre el capital propi acreditat per un document de participació i amb dret a percebre la part del rendiment proporcional al seu capital'. Per exemple: Els partícips o inversors són les persones que aporten els seus estalvis al fons d'inversió.


Com es diu debacle en català?
Es pot dir debacle en català?

Amb el significat de 'ruïna' o 'situació lamentable', segons el context, es pot fer servir una de les paraules següents: desfeta, derrota, desastre, destrossa, fracàs, catàstrofe, desgràcia, calamitat. Per exemple:
la desfeta de l'exèrcit enemic
la derrota de l'equip local
el desastre de Txernòbil
la catàstrofe del Prestige
Tot i que el nom debacle es fa servir en diversos parlars, no està recollit per la normativa que regula el conjunt de la llengua.


perfil (xarxes socials) (Twitter)
Com es diu profile page (xarxes socials) en català?

El terme perfil designa la llista de totes les piulades que ha fet un usuari del Twitter començant per les més recents. Per exemple:
No és gens actiu al Twitter: fa mesos que va obrir el compte i només hi ha sis o set piulades al seu perfil.


Com es diu desfavorecido en català?
Es pot dir desfavorit en català?

Els verbs desfavorir i desafavorir es fan servir amb els dos significats següents: d'una banda, 'privar algú de favor'; de l'altra, 'fer semblar menys bell'. Per exemple:
El sistema econòmic actual desfavoreix / desafavoreix un tant per cent molt elevat de la població (priva aquestes persones de favor).
Aquest vestit el desfavoreix / el desafavoreix (el fa semblar menys atractiu).
Així doncs, tant es pot dir Cal ajudar els més desfavorits com Cal ajudar els més desafavorits; Està molt desfavorit amb aquesta barba tan llarga com Està molt desafavorit amb aquesta barba tan llarga.


les Piles de Gaià
El nom oficial del municipi i de la capital del municipi de les Piles de Gaià és les Piles de Gaià, i no les Piles, com consta per error en la segona edició del Nomenclàtor oficial de toponímia major de Catalunya, publicada el 2009.


Sant Ferriol
El nom oficial de la capital del municipi de Sant Ferriol és Sant Ferriol, i no Juïnyà, com consta per error en la segona edició del Nomenclàtor oficial de toponímia major de Catalunya, publicada el 2009.


Sant Martí de Centelles
El nom oficial de la capital del municipi de Sant Martí de Centelles és Sant Martí de Centelles, i no l'Abella, com consta per error en la segona edició del Nomenclàtor oficial de toponímia major de Catalunya, publicada el 2009.


Santa Eulàlia de Ronçana
El nom oficial de la capital del municipi de Santa Eulàlia de Ronçana és Santa Eulàlia de Ronçana, i no la Sagrera, com consta per error en la segona edició del Nomenclàtor oficial de toponímia major de Catalunya, publicada el 2009.


El substantiu menysteniment està ben format a partir del verb menystenir i el sufix -ment. Fa referència a l'acció o efecte de menystenir o estimar en menys del que val, subestimar. Amb el mateix significat es pot utilitzar el substantiu menyspreament, format a partir del verb menysprear. Per exemple:
El professorat va lamentar el menysteniment dels polítics per l'educació.
El professorat va lamentar el menyspreament dels polítics per l'educació.
També cal tenir en compte el mot menyspreu, que indica el sentiment pel qual es considera com a indigne d'estima algú o alguna cosa. Per exemple:
Va constatar el menyspreu dels mitjans per aquesta mena d'iniciatives.


Per indicar el significat de 'doblegar, fer sucumbir, sota un pes, sota una càrrega excessiva, preocupar molt, causar un patiment gran' es poden utilitzar diversos verbs en català segons el context: aclaparar, afeixugar, carregar, angoixar, atuir, atordir, atabalar, etc. Per exemple:
Amb tantes històries, m'estàs atabalant.
L'excés de feina l'ha aclaparat.
El comportament dels seus fills el carrega.
Se sent angoixada per les responsabilitats que té.
En canvi, el verb agobiar (agoviar) o els adjectius agobiat, agobiada no són acceptables en català.


Com es diu plazo en català?
Es pot dir plaç en català?

Per referir-se al temps assenyalat per a alguna cosa, especialment per a la finalització d'un contracte, per al compliment d'una obligació o per a la interposició d'una demanda, un recurs, un escrit, etc., cal fer servir els noms termini o terme, i no plaç (ni plaços, en plural). Per exemple:
El termini per fer l'ingrés acaba aquest divendres.
Tenim pensat traslladar-nos a mitjà termini.
En el terme de dos anys l'edifici estarà acabat.
Els noms termini i terme també poden designar cadascun dels pagaments que es fixen per completar una suma a pagar, per exemple:
Només vam poder pagar els dos primers terminis.
En aquest concessionari et deixen pagar el cotxe a terminis.


Lèxic. Lèxic especialitzat. Indústria. Energia

Les formes catalanes adequades per fer referència al material sintètic lleuger, de color blanc, amb una textura semblant a la del suro, són poliestirè expandit o bé porexpan.
La denominació porexpan prové de la marca comercial Porexpan.


En català, per indicar la circumstància que origina un fet o una acció s'usa la locució preposicional amb motiu de (i no en motiu de). Per exemple:
Amb motiu del nostre aniversari us convidem a un dinar el dia 18 de juny.


Per designar l'àrea equipada expressament perquè els gossos hi puguin fer les seves necessitats, la denominació catalana més adequada és zona d'higiene canina. Com a forma secundària també es pot fer servir la forma pipicà, que és una adaptació gràfica de la denominació comercial Pipican®.
La denominació vàter de gossos es restringeix a aquelles zones per a gossos proveïdes d'una columna impregnada amb una substància especial que els incita a fer les seves necessitats i que disposa d'un desguàs i d'un sistema automàtic de neteja.


Com es diu intermedio, intermedia en català?
Es pot dir intermig, intermitja en català?

La forma intermig, intermitja no existeix en català. Per fer referència a una cosa que està entre dos termes, en català cal fer servir l'adjectiu intermedi, intermèdia. Per exemple:
S'ha de saber trobar un punt intermedi entre l'elogi forçat i la crítica destructiva.
El nivell d'aquest curs és intermedi.
El mitjapunta ocupa una posició intermèdia entre el davanter i el mig.
La forma intermedi també és adequada com a nom per designar l'espai de temps entre dos actes, entre dues parts d'un concert, etc. Per exemple:
La panera la sortejaran a l'intermedi.
No havia assistit mai a una obra de teatre amb dos intermedis.


Com es diu aplicativo en català?
Es pot dir aplicatiu en català?

La denominació adequada per designar el conjunt de programes informàtics que desenvolupen tasques específiques en un ordinador és aplicació. Per exemple:
Una aplicació informàtica permet introduir les qualificacions de l'alumnat i calcular les mitjanes de manera automàtica.
La forma aplicatiu no és vàlida amb aquest significat.


El verb frapar és un gal·licisme que en català només és admissible en registres col·loquials. Alguns equivalents de la llengua general són, per exemple, impactar, commoure, afectar, colpir, emocionar, escruixir. Per exemple:
La notícia de l'accident m'ha impactat molt.
Pel que fa a l'adjectiu frapant, podem fer servir, segons el context, algun dels adjectius següents com a equivalent: colpidor, impressionant, impactant, commovedor, trasbalsador, emocionant. Per exemple:
Les històries de la guerra civil són molt colpidores.


Com es diu poner de relieve en català?
Es pot dir posar de relleu en català?

En català, quan es vol indicar el significat 'fer ressortir', 'destacar', cal fer servir l'expressió posar en relleu, i no posar de relleu. Per exemple:
L'entrenador va voler posar en relleu l'esforç de cada jugador de l'equip.
Els veïns van posar en relleu que el president de la comunitat no havia fet res durant aquell any.


Com es diu portfolio en català: portafoli, portfoli o portafolis?

En l'àmbit de l'educació, els termes adequats que designen el recull documental que mostra els coneixements, les habilitats o l'experiència educativa o professional d'una persona són portafolis o dossier.
Igualment, hi ha els termes portafolis d'aprenentatge o dossier d'aprenentatge per fer referència al recull documental elaborat per un estudiant que mostra la feina que ha realitzat durant el curs en una matèria determinada; i portafolis de docència o dossier de docència per al recull documental elaborat per un professor que informa sobre l'abast i la qualitat de la seva activitat docent i que serveix com a eina d'avaluació per al mateix professor i per a la institució per a la qual treballa. Per exemple:
La professora, en el seu portafolis de docència, va informar del seu treball cooperatiu amb la resta de professors de l'assignatura.
Sovint, en català, en comptes de les formes portafolis o dossier s'utilitzen erròniament les formes portfolio (anglès) o portafolio (castellà).
La forma portafolis també es fa servir en la denominació portafolis europeu de llengües, que es refereix al document d'àmbit europeu que inclou informació sobre les competències lingüístiques i les experiències culturals significatives d'una persona, i que està format per un passaport de llengües, una biografia lingüística i un dossier. Per exemple:
El portafolis europeu de llengües és una bona eina per promoure la cooperació entre organismes educatius de diferents països.


suggerència o suggeriment?
Com es diu sugerencia en català?

Per fer referència a l'acció de suggerir o a una cosa suggerida, en català cal fer servir el nom suggeriment (i no suggerència o sugerència). Per exemple:
Trobo precipitat el suggeriment de prescindir dels seus serveis.
Adreceu els suggeriments a la bústia ciutadana.
Un suggeriment: no t'hi acostis.